ફિલ્મના પહેલા જ દૃશ્યમાં એક કાચિંડો જીભડો લાંબો કરીને એક જંતુને પોતાના મોઢામાં પકડી લે અને કૅમેરાની ક્લિક થાય. એ જ મિનિટે ખ્યાલ આવી જાય કે આગામી બે કલાકમાં આપણને કંઈક નવું, નોખું ને નવતર જોવા મળવાનું છે. આપણને સૌને ખ્યાલ છે કે બેફામ શિકારને પગલે દેશમાં હવે માત્ર ૧૪૦૦ વાઘ જ બચ્યા છે. એ આંકડો પણ હવે કદાચ જૂનો થઈ ગયો હશે. ત્યારે વાઘનો અને એ પણ દુર્લભ એવા સફેદ વાઘનો શિકાર કરવા નીકળેલા લોકોની વાર્તા પહેલી નજરે આપણને વાંધાજનક લાગી શકે. પરંતુ થૅન્ક ગૉડ, આ ફિલ્મનો મેસેજ વાઘને મારવાનો નહીં બલકે એમને બચાવવાનો અને એમને એમનાં ઘર એવાં જંગલોમાં વિનાદખલ જીવવા દેવાનો છે.